Kyselica, Lukáš, poslanec NR SR (2023-02-07):
Ďakujem veľmi pekne. Takže tento návrh zákona predkladáme s kolegyňou Majorovou Garstkovou. Je to novela 647/2007 o cestovných dokladoch a zmene a doplnení niektorých zákonov a predpisov. Meníme tam v podstate len dve veci. Možná si väčšina z vás myslí, že je to tak, ak súd v rámci hocijakého trestného konania udelí zákaz vycestovať, že to je Sväté písmo. No nie je to tak. Je tam také kazítko, že ono to dôjde ešte na správne konanie a v správnom konaní sa rozhoduje, či sa odníme ten doklad cestovný alebo nie. Takže touto jednou krátkou novelou sa ten stav napráva. Kto viac, ak nie súd ako inštancia pri trojdelení moci, keď rozhodne, že tá osoba má zákaz vycestovania, tak ja si myslím, že toto je dostatočné a nemusí už nejaký správny orgán na správnych službách o tom rozhodovať znovu v nejakom správnom konaní. U tuto to dáva ten priestor, kedy možno žiadať o vydanie nového cestovného dokladu trebárs na zastupiteľstve v zahraničí, keď tá osoba utečie, keď je na ňu vydaný aj medzinárodný zatykač, môže utiecť. Nechcem tu niektoré veci uvádzať, aby som tu nedával niekomu návod, ako sa to robí alebo sa to doteraz robí, alebo ako sa to môže robiť. Ale jednoducho stávajú sa také prípady, že súd rozhodne o zákaze vycestovania a ešte neprebehlo správne konanie, osoba utečie a v zahraničí požiada cez zastupiteľský úrad o vydanie nového cestovného dokladu a aj ho dostane. Takže, takže toto je taká hlavná zmena celého návrhu zákona. Navrhovaná nová koncepcia vzhľadom na to, že ide o súdne rozhodnutia, dostatočné rozhodovanie o cestovnom doklade v správnom konaní možno považovať za v zásade neopodstatnené a nielen pri samotnom uložení zákazu vycestovať alebo príkazu na zatknutie, resp. zatýkacieho rozkazu, ale aj pri eventuálnom súdnom zrušení, navrhovaná nová koncepcia o zaevidovaní takého cestovného dokladu, ako je odcudzeného namiesto vydávania správneho rozhodnutia o jeho odňatí, zrýchli a zefektívni výkon týchto súdnych rozhodnutí. Evidovanie cestovného dokladu ako odcudzeného sa prejaví hneď v pátracích databázach a pri cestovných kontrolách na letiskách a podobne a znemožní sa jeho použitie. V danom kontexte to možno vnímať ako technický výkon súdneho rozhodnutia, nie ako reálne rozhodovanie o právach právom chránených záujmov alebo povinnostiach. Takisto pri zrušení sa to potom spätne prejaví. A druhý bod je tam, upravuje sa situácia, ak po uložení zákazu vycestovania do zahraničia, občan požiada o vydanie cestovného dokladu, v takom prípade už správne konanie začalo už podaním žiadosti, teda musí byť riadne ukončené, vzhľadom na existenciu súdneho rozhodnutia sa však ukončí bez ďalšieho konania a teda bez ďalších úkonov vo vzťahu k žiadateľovi. Ak sa v takej situácii zistí, že občan už je držiteľom iného cestovného dokladu, zároveň sa tento cestovný doklad vyznačí v evidencii ako odcudzený. Ak bola žiadosť o vydanie cestovného dokladu podaná na zastupiteľskom úrade SR v zahraničí, tieto úkony bude vykonávať jeden policajný útvar určeným ministerstvom vnútra, a to je okresné riaditeľstvo PZ Bratislava I, tak ako pri všetkých takých veciach, kde je nejaká medzinárodná, nejaký medzinárodný prvok, vždycky to končí na BA I. Ďakujem.